SRICHA พุ่งกระฉูด 17% นิวไฮรอบ 3 ปี โบรกอัพกำไรปี 64 โตทะลัก 188% แตะ 409 ลบ.
SRICHA พุ่งกระฉูด 17% โดย ณ เวลา 10.50 น. อยู่ที่ 18.90 บาท บวก 2.70 บาท นิวไฮรอบ 3 ปี โบรกอัพกำไรปี 64 โตทะลัก 188% แตะ 409 ลบ. แนะซื้อเคาะเป้า 19 บาท  
7 มิ.ย. 2564

ผู้สื่อข่าวรายงานว่า วันนี้(7มิ.ย.64)ราคาหุ้น บริษัท ศรีราชาคอนสตรัคชั่น จำกัด (มหาชน) หรือ SRICHA โดย ณ เวลา 10.50 น. อยู่ที่ 18.90 บาท บวก 2.70 บาท หรือ 16.67% สูงสดที่ 19.50 บาท ต่ำสุดที่ 17.40 บาท ด้วยมูลค่าซื้อขาย 121.85ล้านบาท ราคาหุ้นนิวไฮในรอบ 3 ปี 3 เดือน โดยเทียบตั้งแต่หุ้นยืนที่ระดับ 18.90 บาท เมื่อวันที่ 6 ก.พ.61

โดยบล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น SRICHA หลังประกาศรับงานส่วนเพิ่มและงานใหม่รวม 1.25 พันลบ. จากโครงการ T3 ที่ได้งานเพิ่มและยังได้รับงาน fire water and metal sheet และรับงานจาก JV ที่ทำในโครงการของ TOP หนุน Backlog เร่งขึ้นเกือบเท่าตัวแตะ 2.8 พันล้านบาท รับรู้รายได้ถึงปีหน้า รวมถึงอยู่ระหว่างการเจรจางานใหม่อีก 4 โครงการมูลค่ารวม 5 พันล้านบาท ซึ่งจะเป็นบวกต่อการรับรู้รายได้ตั้งแต่ปี 2565
นอกจากนี้ยังได้รับอานิสงส์จากการลงทุนอุตสาหกรรมพลังงาน-ปิโตรเคมีที่ฟื้นตัวอีกครั้ง หนุนโอกาสการรับงานเข้ามาเติมอีกมาก ทำให้ปรับเพิ่มประมาณการกำไรปี 2564-2565 ขึ้น 38% และ 36% เป็นโตก้าวกระโดด 188% เมื่อเทียบจากปีก่อน ที่ 409 ล้านบาทในปี 2564 และขยายตัวต่อ 6% เมื่อเทียบจากปีก่อนในปี 2565
พร้อมกันนี้ยังได้ปรับราคาเหมาะสมขึ้นเป็น 19 บาท จากเดิม  17 บาท สะท้อนการปรับเพิ่มประมาณการ และปรับ PBV ขึ้นจาก 3.2 เท่า เป็น 3.5 เท่า สะท้อนระดับกำไรที่สูงสุดในรอบ 6 ปี